Pirkko Nuolijärvi

**Pirkko Sinikka Nuolijärvi** (o.s. *Koivunen*, s. 19. heinäkuuta 1949 Artjärvi) on suomalainen filosofian tohtori ja professori. Hän oli Kotimaisten kielten tutkimuskeskuksen (Kotus, vuodesta 2012 alkaen Kotimaisten kielten keskus) johtaja 1998–2016.

Nuolijärvi valmistui ylioppilaaksi 1968, filosofian kandidaatiksi 1972 ja lisensiaatiksi 1985. Hän väitteli filosofian tohtoriksi suomen kielestä Helsingin yliopistossa vuonna 1986. Nuolijärvi työskenteli Suomen Akatemian tutkimusapulaisena 1971–1972 ja projektitutkijana 1982–1985. Hän oli Sanakirjasäätiön arkistointiassistentti 1973–1976 ja Kotuksen tutkija 1976–1981.

Vuosina 1986–1987 Nuolijärvi työskenteli Uppsalan yliopiston fennougristiikan laitoksella yliopistonlehtorin viransijaisena. Hän on Helsingin yliopiston suomen kielen dosentti vuodesta 1987 ja toimi apulaisprofessorin viransijaisena 1987–1988 ja professorin viransijaisena 1993–1994. Ennen nimitystään Kotuksen johtoon hän työskenteli Helsingin kauppakorkeakoulussa suomen kielen ja viestinnän apulaisprofessorina 1989–1998. Hänet nimitettiin Vaasan yliopiston humanistisen tiedekunnan kunniatohtoriksi vuonna 2009.

Nuolijärvi on sosiolingvisti, ja hänen tutkimuskohteenaan on suomen kielen vaihtelu ja muutos, institutionaalinen vuorovaikutus ja kielen asemaan liittyvät seikat.

Nuolijärvi oli Suomen Akatemian humanistisen toimikunnan jäsen 1989–1991, hallituksen jäsen 2004–2009 ja hallituksen varapuheenjohtaja 2007–2009. Vaasan yliopiston hallituksen jäsen hän on ollut vuodesta 2009.

## Julkaisut
*Kieliyhteisön vaihto ja muuttajan identiteetti. Suomalaisen kirjallisuuden seura, 1986  Sarja: Tietolipas ISSN 0562-6129; 100
*Kolmannen sukupolven kieli : Helsinkiin muuttaneiden suurten ikäluokkien eteläpohjalaisten ja pohjoissavolaisten kielellinen sopeutuminen. SKS , 1986  Sarja: SKS:n toimituksia, ISSN 0355-1768; 436 (väitöskirja)
*Miten kuvata muutosta? : puhutun kielen tutkimuksen lähtökohtia murteenseuruuhankkeen pohjalta / Pirkko Nuolijärvi, Marja-Leena Sorjonen.2005  Sarja: SKS ISSN 0355-5437; 133
*Mäntsälän historia. 1. Mäntsälän kunta, 1991 (us. tekijöitä) 
*Sprogbrug og sprogvalg blandt indvandrere i Norden = Pohjoismaihin muuttaneiden kielen valinta ja käyttö = Språkbruk och språkval bland invandrare i Norden = Språkbruk og språkval blant innvandrarar i Norden. Bind 2, Temaartikler / redigeret af Sally Boyd, Anne Holmen & J. Normann Jørgensen. Danmarks Lærerhøjskole, 1994. (us. tekijöitä)  Sarja: Københavnerstudier i tosprogethed, ISSN 0901-9731; bd 23
*Televisiokeskustelun näyttämöllä : televisioinstitutionaalisuus suomalaisessa ja saksalaisessa keskustelukulttuurissa / Pirkko Nuolijärvi ja Liisa Tiittula. SKS, 2000  Sarja: SKS:n toimituksia, ISSN 0355-1768; 768
 
### Toimittajana
*Leikkauspiste : kirjoituksia kielestä ja ihmisestä; toim. Lea Laitinen, Pirkko Nuolijärvi, Mirja Saari. SKS, 1991  Sarja: SKS ISSN 0355-0257; 158
*Tahdon sanoa : kirjoituksia kielen ja perinteen voimasta / toim. Sirpa Huttunen & Pirkko Nuolijärvi. 2005  Sarja: SKS:n toimituksia, ISSN 0355-1768; 1035
*Talous ja kieli : seminaari 24.–25.4.1992, Helsingin kauppakorkeakoulu;  toim. Pirkko Nuolijärvi, Liisa Tiittula. HKK, 1992. Sarja: HKK:n julkaisuja. D, ISSN 0356-8164; 169
*Talous ja kieli : seminaari 9.–10.5.1996, Helsingin kauppakorkeakoulu, toim. Tuija Nikko, Pirkko Nuolijärvi. 1999,  Sarja: HKK:n julkaisuja. B, ISSN 0356-889X; 17

## Lähteet

## Aiheesta muualla
* Pirkko Nuolijärvi Kuusi kuvaa -radio-ohjelmassa Yle Areena / Yle Radio 1 (16.1.2016)